作者:鮑溶
標題:古意
內容:女蘿寄青松，綠蔓花綿綿。三五定君婚，結髮早移天。肅肅羔雁禮，泠泠琴瑟篇。恭承采蘩祀，敢效同車賢。皎日不留景，良辰如逝川。愁心忽移愛，花貌無歸妍。翠袖皓珠粉，碧階封綠錢。新人易如玉，廢瑟難為弦。寄謝蕣華木，榮君香閣前。豈無搖落苦，貴與根蒂連。希君舊光景，照妾薄暮年。